## Rješenje Ustavnog suda Republike Hrvatske broj: U-III-595/2008 od 9. lipnja 2008.

### NN 70/2008 (18.6.2008.), Rješenje Ustavnog suda Republike Hrvatske broj: U-III-595/2008 od 9. lipnja 2008.

# USTAVNI SUD REPUBLIKE HRVATSKE

**2358**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Aldo Radolović, predsjednik Vijeća, te suci Marko
Babić, Slavica Banić, Mario Kos, Davor Krapac i Nevenka Šernhorst, članovi
Vijeća, u postupku koji su ustavnom tužbom pokrenuli I. D. i M. D., oboje iz S.,
koje zastupaju Š. K. i E. Š., odvjetnici u S., na sjednici održanoj 9. lipnja
2008. godine jednoglasno je donio

## RJEŠENJE

I. Odgađa se ovrha presude Općinskog suda u Splitu broj: P-2416/02 od 4. svibnja
2006., određena rješenjem o ovrsi Općinskog suda u Splitu broj: Ovr-466/08 od
26. veljače 2008. godine.
II. Ovo rješenje stupa na snagu odmah, a odgoda ovrhe ostaje na snazi do
donošenja odluke u postupku pokrenutom ustavnom tužbom I. D. i M. D., koji se
pred Ustavnim sudom vodi u predmetu broj: U-III-595/2008 ili dok Ustavni sud ne
odluči drukčije.
III. Ovo rješenje objavit će se u »Narodnim novinama«.

```
Obrazloženje
```

1. Ustavna tužba podnesena je protiv presude Županijskog suda u Koprivnici broj:
Gž-797/07-2 od 10. listopada 2007. godine.
Osporavanom presudom odbijena je kao neosnovana žalba podnositelja protiv
presude Općinskog suda u u Splitu broj: P-2416/02 od 4. svibnja 2006. i ta je
presuda potvrđena. Tom prvostupanjskom presudom podnositeljima je kao
tuženicima, naloženo pod prijetnjom ovrhe da u tužitelju, Ž. D., u roku od 15
dana predaju u posjed slobodan od osoba i stvari jednosobni stan u stambenom
potkrovlju na II. katu zgrade u S., koji se sastoji od kuhinje, sobe i zahoda,
površine cca 25 m2 u zgradi izgrađenoj na nekretnini oznake čest. zgr. 105/1 ZU
530 K.O. S. Istom presudom odbijen je protutužbeni zahtjev podnositelja ustavne
tužbe na utvrđenje da su vlasnici navedene nekretnine, kao neosnovan.
2. U ustavnoj tužbi podnositelji, u bitnom, navode da se u osporavanim presudama
navodi da je tužitelj upisan kao suvlasnik nekretnine označena kao čest
zemljišta 104/1 Z.U. 530 K.O. S. za 1/3 idealnog dijela i to na temelju Ugovora
o doživotnom uzdržavanju od 20. listopada 1997. godine, koji je sada pokojna
primateljica uzdržavanja, N. D. (majka podnositelja ustavne tužbe), prenijela na
tužitelja pravo vlasništva te nekretnine, što u naravi predstavlja jednosobni
stan u stambenom potkrovlju na II. katu predmetne zgrade, koji se sastoji od
kuhinje, sobe i zahoda, površine 25 m2. Međutim, podnositelji ističu da je 12.
listopada 1993. godine između N. D., kao darodavatelja, i njezine djece, V. D.,
Ž. D. i K. Š., kao daroprimatelja, sklopljen Ugovor o darovanju, kojim je
darodavateljica kćeri, V. D., darovala 2/3 dijela predmetne zgrade, u naravi
dvoetažni dvosobni stan u prizemlju i na I. katu zgrade, koji se sastoji od
kuhinje, spremnice i WC-a s kupatilom, ukupne površine 50 m2, te Ž. D. i K. Š.
po 1/6 spornog jednosobnog stana u stambenom potkrovlju. Podnositelji ističu da
Ugovor o darovanju nije raskinut i na temelju kojeg je, prema njihovom
mišljenju, sada pokojna V. D. stekla pravo vlasništva 2/3 sporne nekretnine.
Podnositelji smatraju da svoje pravo vlasništva temelje na pravu vlasništva pok.
V. D., sestre podnositelja ustavne tužbe. Napominju da u ostavinskom postupku
vođenom nakon smrti V. D. nije raspravljena njezina ostavina, jer se tvrdilo da
je niti nema. Nadalje, podnositelji ističu da iako je tužitelj upisan kao
suvlasnik 1/3 dijela nekretnine, smatraju da on ne može valjano prema
podnositeljima postaviti zahtjev za predaju i posjed predmetnog stana u
stambenom potkrovlju na II. katu sporne zgrade, a osobito iz razloga jer nema
suglasnost drugog suvlasnika. Također ističu da su sudovi zanemarili bez razloga
njihov prijedlog da se prekine raspravljanje u toj pravnoj stvari dok se ne
riješi ostavinski postupka iza pok. V. D., koji se pred Općinskim sudom u Splitu
rješava pod poslovnim brojem O-96/99. Također podnositelji ističu da je riječ o
nekretnini staroj preko stotinu godina, koja je u derutnom stanju, te da u
spornom stanu stanuju preko 30 godina zajedno sa svoje dvoje djece.
Smatraju da su osporavanom i prvostupanjskom presudom povrijeđene odredbe
članaka 3., 14. stavka 2. i 115. Ustava Republike Hrvatske
Predlažu ukinuti osporavanu i prvostupanjsku presudu te predmet vratiti na
ponovni postupak.
Podneskom koji su podnositelji podnijeli osobno 27. svibnja 2008. godine traže
odgodu ovrhe do okončanja postupka po ustavnoj tužbi, budući da je Općinski sud
u Splitu na temelju rješenja o ovrsi broj: Ovr-466/08 od 26. veljače 2008.,
zaključkom broj: Ovr-466/08 od 15. svibnja 2008. godine odredio provedbu ovrhe
iseljenjem za 11. lipnja 2008. godine.

*Prijedlog je osnovan.*
3. Članak 67. Ustavnog zakona o Ustavnom Sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst, u daljnjem tekstu:
Ustavni zakon) glasi:

*Članak 67.*

*(1) Ustavna tužba, u pravilu, ne sprječava primjenu osporavanoga akta.
(2) Na prijedlog podnositelja ustavne tužbe Ustavni sud može odgoditi ovrhu do
donošenja odluke, ako bi ovrha prouzročila podnositelju tužbe štetu koja bi se
teško mogla popraviti, a odgoda nije suprotna javnom interesu niti bi se odgodom
nanijela nekome veća šteta.*4. Razmatrajući spis predmeta, Ustavni sud je utvrdio da su u konkretnom slučaju
ispunjene pretpostavke propisane člankom 67. stavkom 2. Ustavnog zakona.
Budući da razmatranje navoda podnositelja iznesenih u ustavnoj tužbi
pretpostavlja daljnje ispitivanje složenih elemenata postupka koji su prethodili
ustavnosudskom, Ustavni sud odgađa ovrhu u ovom predmetu do donošenja konačne
odluke.
5. S obzirom da odgoda ovrhe nije suprotna javnom interesu, niti bi se odgodom
nekome nanijela veća šteta, te da bi ovrha podnositeljima mogla prouzročiti
štetu koja bi se teško mogla popraviti, Ustavni sud je na temelju članka 67.
stavka 2. Ustavnog zakona riješio kao u izreci.
6. Objava ovog rješenja temelji se na odredbi članka 29. Ustavnog zakona.

Broj: U-III-595/2008
Zagreb, 9. lipnja 2008.

USTAVNI SUD REPUBLIKE HRVATSKE
Predsjednik Vijeća
**dr. sc. Aldo Radolović**, v. r.

Rješenje, NN 70/2008-2358
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)